Ши де даьлча, ц1авеана волу Ахьмад, сарахь деден шича Аг1а волчу д1акхайкхира цхьа жимха а веана. Чохь гунойн цу заманахьлера тхьамданаш бара. 1овдас ша дан г1ертарг дийцинера шен гергарчу нахана. И халвате хаа воллуш вара. Цунна беш кечам а бара: даар, малар доцчу новкъа д1адаьхьна дара. Юьртара уггар тоьллачу моланаша хьалха деша дезаш долу Къор1анан коьрта аяташ билгал динера. Шовзткъа де-буьйсанна раж х1оттийна яра. Цкъа а, цхьа а х1ума а кхузахь лелийна доцу ц1ена латта а хаьржина, тоьла яккха а сацам бина бара. Тоьли чохь долу хьелаш нисдинера: вижа, г1атта, ламаз карла-даккха, эца, дан а меттигаш йинера. Ша хьалха ц1авеана волуш, Эвтархойн Ахьмада цхьацца хийцамаш юкъа беара тоьла кечъярна. Сени санна кечйира 2 метр шуьйра, 8 метр еха чоь. Лаьтта бухахь йолу массо чоь а гобаьккхина б1аьллинга г1уркх лоцуш тоян езаш яра.